
Forord

Sykepleie er et fag der pasientens opplevelser og reaksjoner får stor oppmerksomhet, og der omsorg er et kjernebegrep i alle deler av yrkesutøvelsen. Dette vil gjenspeile seg i en bok som denne, som tar for seg sentrale begreper og pasientfenomener i den kliniske sykepleien. I denne nye utgaven av boken har vi i større grad enn tidligere vektlagt pasientfenomenene og pasienters opplevelser knyttet til sykdom og lidelse. Det har vi gjort for å tydeliggjøre hvor viktig det er at vi som sykepleiere tar pasientens perspektiv på alvor i all pleie og omsorg.

Denne boken er blitt til gjennom et samarbeid med fagpersoner som er ledende innenfor sine felt. Å lage et verk som skal dekke mange områder er en omstendelig prosess, og det er mange å takke.

Først og fremst vil vi takke alle forfatterne, som har tatt seg tid til å skrive, og som ser behovet for å formidle sine kunnskaper til neste generasjon av sykepleiere.

Videre vil vi rette en stor takk til Cappelen Damm Akademisk. Forlagsredaktør Jørn Stordalen har vært en viktig samarbeidspartner gjennom hele prosessen – en stor takk til deg for godt samarbeid, for initiativ, gode ideer, faglige vurderinger og oppfølging av prosjektet.

Oslo, april 2025

Unni Knutstad og Anne Kari Tolo Heggestad








1
Pasientens opplevelser og reaksjoner

Anne Kari Tolo Heggestad og Unni Knutstad

Denne boken henvender seg i hovedsak til sykepleierstudenter i bachelorstudier. Sykepleierutdanningene i Norge er organisert sammen med andre profesjonsutdanninger i høyskoler og universiteter. Utdanningsinstitusjonene er regulert av en felles lov, universitets- og høyskoleloven, og er etter denne pålagt å tilby høyere utdanning basert på det fremste innenfor forskning, faglig  og  kunstnerisk  utviklingsarbeid  og  erfaringskunnskap  (1,  §  2-1 bokstav a). Vi håper at leserne av dette verket kan la seg inspirere av det fremste innenfor sykepleievitenskapelig forskning og erfaringsbasert kunnskap, presentert av forfattere som selv er forskere og klinikere. Ved å vektlegge ny forskning og sentrale sykepleiebegreper vil boken også kunne være et bidrag til viderekomne studenter som ønsker å fordype seg i bestemte sykepleiefaglige temaer, og til sykepleiere i praksisfeltet som ønsker å holde seg faglig oppdatert.

Denne reviderte utgaven av Sykepleieboken 2: Sentrale begreper og pasientens opplevelser inngår i en serie som omfatter tre bøker. De to andre er Sykepleieboken 1: Sykepleiens fundament og Sykepleieboken 3: Utøvelse av klinisk sykepleie. I denne boken rettes oppmerksomheten mot pasienters ressurser og deres opplevelse og reaksjoner på sykdom, skade eller lidelse. Videre tilbys teoretiske perspektiver på sykepleie og omsorg. I denne reviderte utgaven av boken er alle kapitlene oppdatert ut fra ny forskning og fagutvikling, og antall kapitler er redusert i forhold til tidligere utgaver.


Sykepleiefagets bidrag

Utgangspunktet for sykepleie er kunnskap om og forståelse for pasienter. I en helse- og omsorgstjeneste preget av standardiseringer og medisinsk kunnskap er det viktig å få fram at pasientene som enkeltmennesker bidrar med verdifull kunnskap. For å kunne forebygge sykdom og eventuelt sette inn tiltak tidlig i sykdomsforløpet må en ha kunnskap om pasienters ressurser, opplevelser og reaksjoner på eventuell sykdom eller skade. Skal vi kunne gi et verdig tjenestetilbud, må pasienten settes i sentrum, og det er da av avgjørende betydning å ha kunnskaper både om hvordan pasienter har det og hvordan de tar det. Kunnskaper om pasienters symptomer, opplevelser og reaksjoner, og om hvordan de mestrer sin situasjon, er en vesentlig del av sykepleiefaget.


Hvorfor er pasientens subjektive opplevelser viktig?

Denne boken handler mye om å ta pasienters subjektive opplevelser av verden på alvor. I sykepleien møter vi pasienter med ulike sykdommer. Sykdom påvirker hvordan mennesker opplever livet og hverdagen. En pasient kan for eksempel oppleve smerter og kvalme. Smerte og kvalme er eksempler på fenomener som oppleves subjektivt – opplevelsen kan altså være forskjellig fra menneske til menneske. Andre slike fenomener kan være tretthet og livskvalitet. Det er blant annet slike pasientfenomener denne boken handler om.

Som sykepleier er det helt avgjørende å ha en forståelse av hvordan helse, sykdom og skade kan oppleves av pasienten. Kapitlene i denne boken bygger på kunnskap som er kommet fram gjennom både kvalitativ og kvantitativ forskning, der en har spurt pasienter om opplevelser knyttet til sykdom og helse. Det skal gi deg som sykepleierstudent et utgangspunkt for å forstå pasienter du møter i praksis.

Subjektive fenomener kan også forstås og forklares som begreper, men å snakke om fenomener og å snakke om begreper er ikke det samme. Når vi snakker om begreper, er vi opptatt av å definere og «fange» ordene og finne det mest presise uttrykket for hva som er felles. Når vi snakker om fenomener, er vi derimot mest opptatt av den subjektive forståelsen, av hva den enkelte opplever er viktig som utgangspunkt for forståelse. Forfatterne i denne boken skriver om hvordan en i sykepleiefaget kan ha ulike definisjoner og forståelser av begreper og fenomener. Et eksempel er smerte, som både kan forstås som et subjektivt fenomen og forklares som et begrep. Det samme gjelder begrepet omsorg, som er et helt grunnleggende begrep i sykepleie, men som også må forstås i lys av pasientens opplevelser. Det hjelper ikke om vi som sykepleiere kan definere sentrale begreper, om vi ikke samtidig viser at vi tar den enkelte pasients opplevelser av sykdom og lidelse på alvor. Et hovedanliggende med denne boken er altså å få fram betydningen av at sykepleiere aldri skal glemme å ta utgangspunkt i den enkelte pasienten og hens opplevelser av sykdom, skade og helse. Dette er særlig viktig i en helsetjeneste hvor alt skal dokumenteres og måles. I mange av kapitlene i denne boken beskrives ulike kartleggingsverktøy. Det er viktig at sykepleiere kan benytte seg av slike verktøy, men like viktig er det at sykepleierne kan se den enkelte pasient og fange opp symptomer og tegn som ikke er beskrevet i kartleggingsverktøy. Først da kan grunnlaget for helhetlig sykepleie utarbeides.



Kunnskap om pasienten


Del I Sentrale begreper

Kapittel 2 handler om verdighet som fenomen i sykepleien. Verdighet er både et begrep og et fenomen som ofte blir brukt i sykepleie. Vi snakker for eksempel om en «verdig omsorg». Dersom det skal gi mening å snakke om verdighet og en verdig omsorg i sykepleie, må vi også vite hva det kan bety i praksis, og hva pasientene kan oppleve som verdighetsfremmende eller krenkende.

Både i forebyggende, behandlende og rehabiliterende arbeid er pasientens mestring avgjørende for resultatet. Mestring er derfor et av de mest sentrale begrepene i sykepleiefaget. Kapittel 3 utdyper mestring i en sykepleiefaglig sammenheng.

Vektlegging av pasientenes subjektive opplevelse, kombinert med økt bevissthet om at ikke alle kan bli friske og uavhengige, har bidratt til at livskvalitet og velvære som begreper og som mål for sykepleien har fått økende oppmerksomhet i sykepleieforskningen. Kapittel 4 gir en grunnleggende gjennomgang av begrepet livskvalitet. I kapittelet redegjøres det for et mangfold av forståelser av begrepet livskvalitet samtidig som begrepets plass i sykepleie er et gjennomgående tema. Det er alltid noe sykepleieren kan gjøre for å bedre pasientens livskvalitet, uansett hvilken situasjon pasienten befinner seg i.

Pasientfenomener kan defineres som noe pasienten har eller er. I tråd med at en ser på den enkeltes styrker i stedet for på svakheter, og i tråd med vektleggingen av pasientenes positive ressurser, ikke deres mangler, kan håp trekkes fram som et sentralt fenomen. Kapittel 5 utdyper begrepene håp og håpløshet. Håp kan være et mål for sykepleien og en tilstand hos pasienten. Å stimulere håpet innebærer å fokusere på framtid mer enn på fortid, og på muligheter i stedet for begrensninger.

I kapittel 6 analyseres og drøftes begrepet omsorg grundig. Omsorg som lovfestet rettighet og dens plass i velferdsstaten beskrives, likeledes omsorgens tre dimensjoner basert på Kari Martinsens tenkning. Mest vekt legges imidlertid på omsorg i profesjonelle sammenhenger og nødvendigheten av fagkunnskap for å kunne utøve profesjonell omsorg.



Del II Generelle symptomer

Sykdom og medisinsk behandling kan føre til at pasientene opplever en tretthet og utmattelse utenom det vanlige. Kapittel 7 gir en definisjon og gjennomgang av fenomenene, samtidig som vekten legges på hvordan utmattelse kan håndteres og lindres.

Mange av pasientfenomenene er imidlertid resultat av ulike sykdommer og lidelser. De kan være symptomer på sykdom, og de kan være svært plagsomme for pasientene og til hinder for livskvalitet og velvære. Smerter forekommer oftere i den norske befolkningen enn i andre befolkninger det er naturlig å sammenlikne seg med. Smerter oppstår ved en rekke sykdommer og lidelser, og smerteforskning er etter hvert et vesentlig område innenfor sykepleieforskning. Kapittel 8 presenterer aktuell smerteforskning og gir en innføring i ulike smertekartleggingsverktøy. I tillegg beskrives smerter ved de vanligste sykdommer. Smerter hos pasienter med demens vies oppmerksomhet, noe som kan være en stor utfordring for pasienter å uttrykke og sykepleiere å oppdage.

Kapittel 9 omhandler kvalme. Kapittelet belyser fenomenet kvalme, trekker fram de subjektive opplevelsene og gir anbefalinger for handlinger som kan redusere kvalme.

Et annet fenomen som særlig eldre mennesker lever med og plages av, er svimmelhet, som omtales i kapittel 10. Svimmelhet er en av årsakene til fall og fallulykker, og forståelse av årsaker til og konsekvenser av svimmelhet er avgjørende for å kunne forebygge slike ulykker.

Vektutfordringer anses i vår tid som en av de største truslene mot helse. Kapittel 11 handler om vektutfordringer som helsetjenesten møter, det vil si om fedme og om ulike spiseforstyrrelser. Årsaker og behandling presenteres i kapittelet. Vårt forhold til mat og vekt omtales, likeledes har spiseforstyrrelser som psykiatriske diagnoser fått større plass i kapittelet nå enn i tidligere utgaver. Disse lidelsene anses som et stort problem for stadig flere pasienter.





Oppsummering

Denne boken setter pasienters opplevelser og reaksjoner i søkelyset. Grundige vurderinger av pasienter og deres situasjon danner grunnlaget for de beslutninger som sykepleiere må ta for å tilby gode sykepleietjenester. Tjenester av god kvalitet er virkningsfulle, det vil si at de beslutninger som tas angående pasientene, skal være basert på pålitelig kunnskap og på kunnskap om effekt av tiltak. Kunnskapsbasert praksis er altså også nødvendig. Vi vet at sykepleiere har en vei å gå når det gjelder å basere sine beslutninger i vitenskapelig dokumentert praksis. Sykepleierne er en stor gruppe i helse- og omsorgstjenesten, og er derfor viktige når det gjelder å sikre at pasientene får den beste omsorg og behandling. En av de største utfordringene for sykepleierne er å holde seg faglig oppdatert. Vi håper denne boken kan inspirere sykepleierstudenter og sykepleiere til sykepleiefaglig fordypning og til å finne aktuelle temaer for videre fagutvikling og forskning. Lykke til med lesingen!

